《同韦舍人元旦早朝》
唐代·徐彦伯

夕转清壶漏，晨惊长乐钟。逶迤纶禁客，假寐守铜龙。

予亦趋三殿，肩随谒九重。繁珂接曙响，华剑比春容。

相问韶光歇，弥怜芳意浓。愿言乘日旰，携手即云峰。

作者简介：徐彦伯（？—714），名洪，以字行，兖州瑕丘人。七岁能为文，对策高第。调永寿尉，蒲州司兵参军。时司户韦暠善判，司士李亘工书，而彦伯属辞，称河东三绝。屡迁给事中，预修《三教珠英》。由宗正卿出为齐州刺史，移蒲州，擢修文馆学士、工部侍郎，历太子宾客卒。